הפרט החשוב על הזוגיות החדשה של בת אל
הפתעה: בת אל והחבר מכירים כבר שלוש שנים
אם נדהמתם לסיים את "חתונה ממבט ראשון" ולגלות שבת אל גם נפרדה מיוגב אלקיים וגם הספיקה להיכנס לזוגיות חדשה עם איש נדל"ן ישראלי, חכו שתשמעו את הפרט הבא: מתברר כי השניים מכירים כבר שנים. אז מה בדיוק קורה פה? כל הפרטים
יפעת הללי אברהם | mako | פורסם 04/07/19 15:56
האם אנחנו צריכים להתנצל על כמות העניין שכוכבי "חתונה ממבט ראשון" ממשיכים לייצר גם שבועיים אחרי שהתכנית נגמרה? אנחנו מרגישים שלא, ואם הגעתם עד לפה - סימן שאתם מעורבים בזה רגשית בדיוק כמונו.
רק לפני מספר שעות תיחקרנו את יוגב אלקיים לגבי הזוגיות החדשה של בת זוגו הטלוויזיונית מ"חתונה ממבט ראשון", בת אל לוי, עם איש הנדל"ן הישראלי אסף חנגרי. הוא סיפר על המפגש הראשון בין שלושתם בהשקה שנערכה השבוע. "עברו כמה חודשים מהצילומים, אז אני לא יודע מתי היא נכנסה לקשר - אבל זה לגמרי שלה. זה גם פחות מעניין אותי", הודה. ובכן, אותנו, לאור הממצאים הבאים, זה דווקא כן.
כפי שסופר בעבר, מספר חודשים לאחר שאלקיים ולוי נפרדו, האחרונה החלה לצאת עם חנגרי (38), שמתגורר בארה"ב כמוה, ולפני כשבוע היא אף הגיעה איתו לביקור מולדת. הכל היה טוב ויפה, עד שלפתע צצה לה תמונה מאתר חדשות נדל"ן אמריקאי, בו השניים נראים מחויכים וצמודים משהו. הפרט המעניין? היא צולמה ממש לפני שלוש שנים, ביולי 2016.
בירור קצר עם מקורבים לכוכבת "חתונה" העלה כי לוי וחנג'רי אכן מכירים שנים ארוכות מהתחום: הוא, כאמור, איש נדל"ן והיא אדריכלית, ובעבר כבר הספיקו להיתקל זה בזה באירועים שונים, ואף לעבוד על מספר פרויקטים משותפים.
עם זאת, הם מספרים, הקשר בין השניים נותר ידידותי לאורך השנים ואילו בחודשים האחרונים, זמן קצר לאחר שהקשר עם יוגב נגמר והיא ביקשה להמשיך הלאה בחייה, רצה הגורל, השניים נפגשו והקשר קיבל תפנית רומנטית.
בת אל, מה באמת קרה שם?
"התוכנית נתנה לי כלים, פתחה לי את הראש והלב ונתנה לי את הביטחון להיות בזוגיות שבעבר לא חשבתי שיכולה לקרות. גם אני וגם אסף היינו במערכות יחסים אחרות בתקופה שהכרנו, ולא חשבנו בכלל להיות זוג. לפעמים אנחנו עוברים דברים בחיים שמחדדים לנו את הראייה ומובילים אותנו למקום שהוא הכי נכון לנו".
A post shared by ASAF אסף חנגרי (@nycasaf) on Jun 25, 2019 at 4:52am PDT
בימים יפים יותר. לוי ואלקיים | צילום: צ'ינו פפראצי